
ČITATELJ HEGELOVE ESTETIKE

PREDGOVOR

O umjetnosti je mnogo rečeno. Rečeno je mnogo i u povijesti filozofije, rečeno i dobrog i lijepog, ali su najpoznatija dva negativna stajališta: Platonovo, da treba protjerati umjetnost iz idealne Države i ono, Hegelovo, da je umjetnost „nešto prošlo“. 

1.

U uvodu, na samom početku svojih Predavanja iz estetike Hegel kaže: „Osebujni način proizvođenja umjetnosti i njezinih djela ne zadovoljava više našu najvišu potrebu; Misao i refleksija nadmašili su lijepu umjetnost. Po svim tim odnosima umjetnost jest i ostaje po svojoj najvišoj određenosti za nas nešto prošlo“. 

Ne znam da li bi danas Hegelova stajališta o umjetnosti mnogi uopće spominjali da nema ove čuvene tvrdnje. Istrgnuta iz svog konteksta ova dramatična riječ zvuči gotovo senzacionalistički, kao da je naslov iz kakvih petparačkih novina, a odavno je u sebi imala prizvuk nekog turobnog proročanstva u kome se naviješta „kraj lijepog“. Filozofovu riječ da je umjetnost „nešto prošlo“ i danas spominju razočarani, ponavljaju oni koji su prema novim nastojanjima sumnjičavi, a navode je i sami umjetnici, ali s nekim posebnim gnjevom, kao da je u pitanju nadmena presuda o porazu umjetnosti, pa im Hegelova tvrdnja dokazuje da filozofija ne razumije umjetnost, jer je bila i ostala vanjski glas, bez istinskog iskustva o prirodi umjetničkog stvaralaštva. Njima su se znali pridružiti i filozofi, od kojih je najslavniji vjerojatno Benedetto Croce, koji je dokazivao da je Hegel oglasio „smrt umjetnosti“. Iako je kao konstatacija-tvrdnja odavno bila problematična, Hegelova riječ o umjetnosti kao prošlom je svakako pokrenula mnoga pitanja o sudbini djela i sveg stvaralaštva i zato još uvijek može prethoditi svakom govoru o estetici i umjetnosti. Jer ako je umjetnost zaista po svojoj najvišoj određenosti za nas „nešto prošlo“, ako današnja artistička produkcija neće da bude „lijepa umjetnost“, ako čak više i nije umjetnost, onda je svako pitanje o estetskom anulirano, suvišno, samo po sebi zastarjelo, onda je svako pitanje o estetskom i samo „postalo prošlo“. 

Takvo što može biti rečeno i za svu Hegelovu filozofiju. Povijest filozofije je svjedočila o usponu i padu Hegelovog duhovnog carstva. U naše doba Hegela u potpunosti odbacuju, kritiziraju kao nerazumljivog (kažu da ga ne razumiju, a onda ga kritiziraju!) ili naprosto ignoriraju. Hegela često opisuju kao „metafizičara“, „idealistu“, ali i „propagatora kršćanstva“, političkog „reakcionara“ i oportunistu, čime bi njegovoj filozofiji trebala biti osporena relevantnost. Nesigurnost doba se uselila i u mišljenje, koje je danas sklono skepticizmu i relativizmu, jer je samo mišljenje postalo optočeno krizom o kojoj misli i naglašeno je sumnjičavo prema vlastitoj tradiciji. Ni mnoge od kategorije za koje se Hegel zalagao nemaju više velikog utjecaja ili su stekle novi sadržaj. Apsolutno se tumači („prevodi“) kao Bog, Bitak kao čovjek, sve što pripada Istini je relativizirano, napušten je i pojam objektivnosti, a gromko je oglašeno razočaranje u prosvjećenost, racionalizam, napredak, teleologiju, smisao, duh… 

I Hegelovi estetski nazori su odavno podvrgnuti preispitivanju ili potpuno odbačeni. Ponekad iz opravdanih razloga. Jedna od takvih primjedbi je ona koja kaže da su Hegelova estetska stajališta konzervativna, a takva su postala prije svega zato što su bila vezana za vladajuću ideologiju njegovog doba, što se očituje i u Hegelovom shvaćanju religije i njene veze s umjetnošću. H. Althaus kaže da je Hegelovo isključivo filozofski opravdano stajalište o umjetnosti uveliko u dosluhu s tadašnjim, tradicionalističkim gledištem „umjetničkog razdoblja“ njemačke kulture, gledištem koje je formirano pod utjecajem Winckelmanna kada su u pitanju vizualne umjetnosti, a Herdera i Lessinga kada je riječ o pjesničkoj umjetnosti, dok je mjesto same umjetnosti u Hegelovom sistemu u dosluhu s Goetheovim nazorima, koji u jednoj svojoj pjesmi kaže da onaj koji posjeduje umjetnost i znanje ima i religiju, a onaj koji nema ni jedno ni drugo ima umjesto toga religiju.
 Neosporan je utjecaj spomenutih mislilaca na formiranje Hegelovih nazora, Goethea posebno, s kojim je filozof često razgovarao i razmjenjivao pisma, pa je to ostavilo traga i u njihovim razmišljanjima o teoriji boja, a ovom spisku bi svakako trebalo dodati i imena Kanta, Schillera, Schlegela, Novalisa, Schellinga, Jeana Paula, Ludwiga Hirta... i reći da je Hegel malo što u estetici „izumio“, ali je objedinio i nanovo promislio, sintetizirao iskustva svojih prethodnika i na taj način utemeljio filozofski shvaćenu estetiku.

2.

Velike ideje nastaju kao sinteza osobnog i povijesnog iskustva, u čemu se utemeljuje njihova snaga i novina. Utemeljene ideje proizvode svoje nasljednike i sljedbenike. Hegel ih je neosporno imao. Pitanje je međutim bi li netko danas u razmišljanjima o estetskom i umjetnosti slijedio Hegelov put? Ili je ono što je o osjetilnom i umjetnosti tvrdio ovaj filozof u mnogo čemu pogrešno i u cjelini „nešto prošlo“? U svojoj studiji o shvaćanju kraja umjetnosti u filozofiji Eva Geulen iznosi radikalnu tvrdnju: da „sadržaj“ Hegelove filozofije više nije za filozofiju relevantan.
 I uistinu, odavno se spominju samo dva poglavlja iz Fenomenologije duha (Gospodar i sluga i Nesretna svijest), iz Znanosti logike problem početka, a iz Enciklopedije filozofskih znanosti struktura filozofskog sistema. Mnoge kategorije tradicionalne filozofije, u koje se može uvrstiti i pojam duha, imaju značaj kao metafore i mišljenje s novim sadržajem i u „novom ključu“, a mnoge druge je odavno prekrila potpuna duhovna ravnodušnost. Jesu li i Hegelove ideje predate zaboravu? 

3. 

Sa svakom filozofijom se okončava jedan svjetonazor, sa svakom završava i zaokružuje jedan život i svijet. Na lijep način to u jednoj tužnoj prilici iskaza Martin Heidegger. Ovaj čuveni filozof je dobro znao da je njegov suvremenik i kolega Max Scheler kritizirao njegovo djelo, kažu da mu ni kao osoba nije bio blizak, ali kada Heideggera na predavanju u Marburgu obavijestiše da je Scheler umro, Heidegger zastade, i ne bez ganutosti reče da „opet jedan put filozofiranja tone u tamu“ (Iz sjećanja: nekoliko sjajnih filozofskih djelatnika koje sam osobno poznavao, volio i s razlogom cijenio danas jedva da netko spominje. Ravnodušnost i zaborav im bi nagrada za uloženi trud i ostvarena djela. Nikakvo čudo, jer gdje stoluje nepismenost i primitivizam prošlo postane zauvijek i potpuno prošlo. Baviti se filozofijom u takvim sredinama je kao pokušavati govoriti pod vodom). Sa svakim misliocem odlazi živa supstanca jednog mišljenja. Svaka interpretacija je izvlačenje jednog puta filozofiranja iz tame. 

4.

Razumijevanje je ponovno uspostavljanje razumijevanog. Čitanje je otvaranje značenja čitanog, ali može postati i zaborav živog sadržaja jednog mišljenja. U anglosaksonskom svijetu Hegela odbacuju uglavnom zato što ga ne razumiju, u zemljama europskog kontinenta s uvažavanjem spominju, ali je malo onih koji izvan univerzitetskih, cehovskih krugova u njemu još nalaze neki misaoni poticaj. Je li dakle i ovaj filozof, koji je nastojao obujmiti svoje vrijeme pojmovima, svoje završio sa duhovnim krajem svog doba? Je li Hegelova ideja razvoja duha postala "prošlost"? Je li i ovdje riječ o jednoj vrsti “ageism”-a, jer i ideje stare, počinju pripadati "jučerašnjem svijetu", a novi naraštaji traže nove pisce, nove ideje, svoje predstavnike, pa u ovoj riječi da svakom vremenu pripadaju njegove ideje kazujemo o jednom neotklonjivom, i u filozofiji prisutnom pomodarstvu i nuždi promjene? 

Hegel je svakako bio „čovjek svog doba“. U njegovoj filozofiji je posljednji put bilo zvonko slavljeno carstvo duhovnih formi, vjera u „više vrijednosti“ bila neupitna, a pitanje slobode postalo središnje filozofsko pitanje. Hegel je naručio najbolji pjenušac kada je čuo da je pala Bastilla (I u preinačenom citatu Schillerove pjesme na kraju Fenomenologije duha ima „pjenušanja“, ima prizvuka slavlja). U osvajanju misaone slobode odjekivao je onaj militantni duh koji će kasnije nadahnuti borce za političku slobodu. U njegovoj filozofiji odjekuje optimizam Napoleonovog simpatizera i borca za nove političke slobode. I sam je htio osvojiti sav duhovni svijet kao što je Bonaparta htio pokoriti europski, ali je Hegel slobodu osvajao u domenu duha. U Hegelovoj filozofiji ima i romantičarske vjere da jedna viša duhovnost može iskazati i u svom djelovanju dosegnuti potpunost, a ima i u to doba usvojenog uvjerenja da je njegovo doba, doba pjesničkog romantizma i filozofskog idealizma, bilo doba rađanja nove Grčke.

Povijest je rijetko bilježila živ interes za filozofiju. Sofisti su doduše zabavljali pučanstvo, a ovo im se nije rugalo toliko zbog njihove nedoraslosti filozofskoj istini koliko zbog uobičajene sklonosti prostaka da ismijava pamet. Od Sokrata do danas najviše javne pozornosti izazivali su pak oni filozofi koji su bili u vezi s nekom politikom i poradi te politike, oni filozofi koji su neku konkretnu političku praksu analizirali, još više oni koji su bili njeni protivnici, a djelatnost uspješnih i nagrađivanih filozofa-udvorica bivala je popraćena s odobravanjem sve dok su njihove mecene imale moć. Javnost je ponekad, ali samo ponekad s poštivanjem i uvažavanjem pratila riječ istaknutih filozofa. U te rijetke trenutke spada Hegelovo doba. Bilo je to vrijeme idealizma i romantizma, vrijeme velikih filozofa i umjetnika, vrijeme u kome je po prvi put u povijesti jedna filozofska knjiga, Kantova Kritika čistog uma, postala vrlo čitana knjiga, a jedan pjesnik, Goethe, obnašao visoke državne funkcije. Bilo je to doba vjere u Obrazovanje i doba duhovnih Autoriteta, koji su stvarali Lijepo, ukazivali što je Dobro i kazivali što je Istinito. Njemačko društvo je bilo hijerarhijski strukturirano. U našem, potpuno promijenjenom svijetu, svijetu artističke dovitljivosti, ali i prosječnosti, svijetu u kome se govori o „različitim fenomenima“ i „mogućnostima“ djela, u svijetu fragmentirane cjeline i relativiziranja svakog „smisla“, sve više izgleda da ideje Vrijednosti, Istine, Središnjeg, Jedinstvenog, Apsolutnog, a u umjetnosti Djela... postaju anakronizmi koji pripadaju hijerarhijski organiziranim, naglašeno klasnim a po nekim karakteristikama čak kastinskim društvima. Ponešto od toga se uselilo i u Hegelovu duhovnu građevinu. Njegova ideja potpunosti je sukladna idejama o apsolutu i romantičarskom jedinstvu svega, sukladna idejama koje su se razmahale baš onda kada je Napoleon u Europi vodio „ratove ujedinjenja“ i težio stvaranju jednog, imperijalnog svijeta. U to doba su nastajali veliki sistemi njemačkog idealizma, sa svojim idejama duhovne hijerarhije, a u umjetnosti nastala „totalitarna“ djela, od Beethovenovih simfonija do velikih dvorskih i drugih sponzoriranih slika, poput slika Petera Paula Rubensa ili Rembrandta van Ryana. U to doba je Država bila jaka i značajna. Njenoj snazi je svakako doprinosila i njena kultura, njena umjetnost, religija i filozofija, dakle ideologija koja je u Državi (društvu) nastajala i postajala dokaz nacionalnog identiteta. U to doba u Europi dominira kršćanstvo, vjera u jednog Boga, centriranje političke vlasti, dominira ideja Apsolutnog kao ideja obuhvatne duhovne i sveprisutne stvarne moći, ideja Jedne istine, ideja Istine. Bilo je to dakle doba institucionalnog etabliranja duhovnih vrijednosti, doba u kome su obrazovanje i kultura izuzetno cijenjeni, doba u kome se osnivaju i razvijaju muzeji (u kojima dominira historijski pristup umjetnosti, na što su Hegelova shvaćanja bitno utjecala), povijest umjetnosti ulazi u sastavni dio školskog programa, kolekcionarstvo i privatno sponzorstvo postaju dio građanskog života, a „duhovne vrijednosti“ stup svakog ozbiljnog društva. Hegel je bio svjestan društvenog značaja umjetnosti, svakako je znao da je javno mnijenje neosporno važno, ali i da je umjetnost značajna djelatnost, pa se zalagao za „autorska prava“, odnosno vlasništvo u umjetnosti, koje također dokazuje da djelo kao duhovni proizvod u potpunosti pripada određenom umjetniku.
 U to doba se začinje ideja moderne demokracije, filozofija se uvažava kao „svjetska mudrost“, a istodobno sazrijeva svijest o umjetnosti u modernom smislu te riječi. Zato je Hegel vjerovao da su u Njemačkoj „svi slobodni“, da se u njemačkoj kulturi obnavlja grčka, a da njemački jezik u filozofiji postaje ono što je u stara doba bio grčki. Bilo je to doba velikih zamisli, čak doba megalomana, od generala i državnika Napoleona do njega, profesora i filozofa Hegela. 

5.

Napoleona je na Waterloou porazio vojvoda od Wellingtona, vojskovođa koji ga je u mnogo čemu oponašao. Jesu li Hegelovu filozofiju upropastili oni koji su od njega učili i htjeli mu biti kritički raspoloženi nastavljači? Teško da bi se još mogao naći neki predan sljedbenik Hegelove filozofije, koji bi filozofovu riječ doslovno slijedio, ali bez odnosa prema onome što je Hegelova filozofija, a svakako i njegovo razumijevanje estetike i umjetnosti, nema produktivnog mišljenja, koje uvijek mora imati kritičku distancu, a i pokazati zašto se od Hegelovog razlikuje i kada se od njega odvaja i kada ga slijedi ili na neki drugi način u sebi obnavlja ako hoće da u sebi ima neophodnu misaonu zasnovanost. Fascinirani ljubitelj i dogmat jedno učenje slijedi i poštuje, ali ga kritičkom mišljenju sklono biće još više poštuje jer ga u svom promišljanju čini uvijek aktualnim i plodotvornim, čini doista živim i „mjerodavnim“. 

Hegel je imao mnoge učenike i sljedbenike, ali ga pamtimo po njegovim kritičarima, najprije Kierkegaardu, potom Marxu, a kasnije Heideggeru i njegovom zadnjem velikom interpretatoru, Derridai. Pamtimo ga u filozofiji Kierkegaarda, Marxa, Heideggera ili Derridae. Svima njima možemo zahvaliti obnovljeni interes za Hegela. Pamtimo ga u djelima ovih učesnika i svjedoka mišljenja, koji su u svom čitanju ponovo promišljali i sami domišljali, pamtimo ga u djelima ovih relevantnih mislilaca koji su u svoju misaonu građevinu upisivali duhovno iskustvo velikog majstora i tako nas svaki na svoj način njemu vraćao. Ovaj filozof je često bio razumijevan kroz prizmu svojih kritičara, kroz Marxovu interpretaciju najčešće, pa su njegove misaone sjenke počele prekrivati tijelo filozofovog mišljenja. A da se takvo što ne dogodi, da nas interpretacija ne udalji od izvornika, od tumačenja se uvijek treba vratiti tumačenom eda bismo svjedočili onome što je sam Hegel mislio, a nakon toga treba razvidjeli koliko njegovo filozofiranje može biti plodonosno u naše vrijeme, jer mi djelo svakog autora iz svog iskustva promišljamo za nas i nas radi, a poradi onoga što je uistinu autorovo djelo tek i samo iz konteksta njegovog djela.

6. 

U svemu što činimo i mislimo ima traga nasljeđa, onih stečevina koje ostaju u nama i onda kada bismo ih se htjeli na sve načine osloboditi. To je jedan od razloga što je i pokušaj potpunog rascjepa i negiranja, što je i takva gesta ili čin opet nešto uvjetovano, vezano za određenu tradiciju i nikada u potpunosti novo. Svako uspostavljanje normi je nužno u dosluhu sa svojom vlastitom tradicijom, usvojenim kriterijima i Zeitgeistom i u tom smislu je uvijek ako ne odmah zastarjelo i okoštalo ono svakako tradicionalističko. Zato nijedna stvaralačka djelatnost i misaona sloboda u ovakvim sistemima ne nalazi svoje ispunjenje, ali im oni često bivaju orijentir u vlastitom duhovnom nastojanju, čime istodobno dokazuju relevantnost, ali i dovršenost jednog misaonog nastojanja, koje ostaje orijentir u svakom duhovnom putovanju.

Vjerujem da mislilac, a filozof umjetnosti posebno, koji se nikada nije susreo s Hegelovim djelom nije ni zavrijedio ozbiljnu pažnju. A kada je o estetici riječ, onda je čitanje Hegelovih Predavanja iz estetike obavezno štivo i za svakog pripravnika i ozbiljnog istraživača u ovoj oblasti. Hegelova filozofija je putokaz u filozofskom putovanju. Može li takav put voditi u ćorsokak, vodi li takvo mišljenje o umjetnosti njenom kraju? 

S Hegelom započinje shvaćanje umjetnosti kao povijesnosti i izgradnja povijesti umjetnosti kao refleksije o jednom bitnom duhovnom fenomenu, fenomenu Umjetnosti. Zato bi bilo moguće Hegelova Predavanja iz estetike čitati i kao svojevrsnu Weltgeschichte. Povijest umjetnosti, a i umjetnost u povijesti, pokazuje da je umjetnost promijenjena i u tehničkom pogledu i u svojoj namjeni, ali da je ostala „ista“ kao iskaz osjetilnosti bića, da je bila i ostala iskaz društvenog i/ili individualnog bića, uvijek na svoj specifičan način i svaki put shodno prirodi određenog djela. Danas je doduše napuštena ideja estetike kao znanosti, a i ideja jedne opće povijesti umjetnosti, koja započinje s Hegelom, jer je napuštena ideja cjeline, neopozive istine, pouzdanog smisla, a i ideja (europske) dominacije..., mnogo toga je danas promijenjeno, ali su ona temeljna pitanja ostala ista. 

Kada diskutiramo estetiku, kada joj se priklanjamo ili od nje uzmičemo, mi diskutiramo najprije s Platonom i Aristotelom, a potom s Kantom i Hegelom. Tko se nije susreo s djelima ovih velikih mislilaca ne zna što govori kada govori o umjetnosti. Mnogi s pravom dokazuju da u naše vrijeme nema baš mnogo novih, prekretničkih ideja, pa otuda nije čudo da ni novi pisci mnogo ne iznenađuju, ali iskusne čitatelje ne prestaju da iznenađuju klasici, u koje Hegel svakako spada, klasici od kojih je uvijek moguće učiti, u kojih je uvijek moguće nešto novo otkriti, na nov ih način razumjeti, čak i kada im poričemo relevantnost. Mišljenje se odgaja u odnošenju spram djela mjerodavnih mislilaca. U onome što je Hegel mislio i što nije mislio mi kažemo što je estetika. I sam Hegel je pokazao da jedno može biti i suprotno i različito, da misliti jedno znači misliti i suprotno, da ono pozitivno dokazuje njegova negacija, da jednoj tezi suprotna argumentacija također pridonosi istini same teze, da je u riječi o bitku riječ i o nebitku, da je u riječi o nastajanju već riječ i o nestajanju... Kao da je riječ Aufhebung primjenjiva i u odnosu na filozofa samog: napuštamo Hegelovu filozofiju, a ostajemo s njom. Tako će biti i u tekstovima koji slijede.

7.

Je li dakle ovo knjiga o Hegelu? Jest i nije. Ova knjiga je podijeljena u dva, po pristupu potpuno različita i zato odvojena dijela. U prvom se nastoje razumjeti i protumačiti Hegelova Predavanja iz estetike, pri čemu je središnje mjesto filozofova tvrdnja da je umjetnost „po svojoj najvišoj određenosti za nas nešto prošlo“. U drugom je pak dijelu ispisan pastiš, a gdjegdje replika i poneka „varijacija na temu“ Hegelove Fenomenologije duha i zapravo je u pitanju jedan unekoliko proizvoljni način čitanja, eho Hegelovog teksta ili, možda još više, pisanje vlastitog teksta kao apokrifa, skrivanje osobnog iza autoriteta jednog velikog filozofa. Ova knjiga je niz ogleda (spekulacija) u kojima se u prvom dijelu knjige slijedi Hegelov tekst i traži njegov podtekst, a u drugom ponavlja tekst Fenomenologije duha i na njegovoj matrici ispisuje osobni tekst. Ovo je dakle knjiga u kojoj Hegelov nazor o estetici zauzima centralno mjesto, a ipak je tek uvjetno knjiga o Hegelu, jer je ovo knjiga u kojoj čitatelj u svom zapisivanju o pročitanom najprije opisuje, onda opisanom dopisuje, a na koncu u prepisano upisuje, čitanom pripisuje i u njemu svoje raspoznaje. Ovo je tekst koji izlazi iz drugog teksta, tekst u kome se jedno djelo nastoji misliti, domisliti i na svoj način zamisliti, a zapravo na različite načine ponoviti i uz pomoć imaginacije još jednom misliti. Ovo je knjiga u kojoj je riječ o Hegelu i njegovom čitatelju...

